# HANKE ESEME TEHNILINE KIRJELDUS (minikonkursid)

Raamleping mitme pakkujaga minikonkursside jaoks

1. Üldosa
   1. Riigihange korraldatakse mitme pakkujaga raamlepingu sõlmimiseks.
   2. Hankijatel on õigus raamlepingu alusel korraldada minikonkursse riigihanke objekti soetuseks.
   3. Hanke objektiks on printeri(te) ja plotteri(te) (edaspidi nimetatud ka kui: printer ja/või asjad) ning nende lisade ostmine või rentimine ja punktis 4 kirjeldatud täishooldusteenuse lisamise võimalus hankega ostetud või renditud asjadele (täishooldusteenuse paketi tellimine renditud asjadele on kohustuslik).
   4. Käesoleva tehnilise kirjelduse nõuded kehtivad kõigile raamlepingu alusel soetatavatele asjadele ning lisaseadmetele ja –komponentidele. Hankijal on võimalik punkte 3-9 muuta, esitades vastavad täpsustused minikonkursil. Täishooldusteenuse tellimise korral punkti 4 ei ole võimalik muuta.
2. Hankelepingu eseme tehnilise kirjelduse lugemine
   1. Iga viidet, mille hankija teeb käesolevas dokumendis mõnele riigihangete seaduse paragrahvi 88 lõikes 2 ja paragrahvi 89 lõikes 1 nimetatud alusele kui pakkumuse tehnilisele kirjeldusele vastavuse kriteeriumile, tuleb lugeda selliselt, et see on täiendatud märkega „või sellega samaväärne“.
   2. Iga viidet, mille hankija teeb käesolevas dokumendis ostuallikale, protsessile, kaubamärgile, patendile, tüübile, päritolule või tootmisviisile, tuleb lugeda selliselt, et see on täiendatud märkega „või sellega samaväärne“.
3. Hangitavatele asjadele ning minikonkursile kehtivad üldised tingimused ja nõuded
   1. Iga asi (nii printer ja/või plotter, kui ka selle juurde kuuluv lisaseade ja –komponent) peab olema uus (eelnevalt kasutamata) ja töötama tootja poolt ettenähtud viisil. Asjana ei käsitleta tarkvara, selle litsentsi või muid õigusi.
   2. Nii ostetavad kui ka renditavad printerid peavad sisaldama starditoonerit. Starditooneri maksumus peab sisalduma printeri hinnas.
   3. Printerid ning nende juurde kuuluvad lisaseadmed ja –komponendid peavad olema komplekteeritud sama pakkuja poolt.
   4. Igal hankijal peab olema pakkumuste avamisest alates võimalik kontrollida tootja poolselt avalikult ja anonüümselt ligipääsetavalt veebilehelt pakutavate asjade detailset tehnilist kirjeldust.
   5. Pakkumus peab sisaldama kõikide pakutavate asjade täielikku tootja spetsifikatsiooni dokumenti. Tootja spetsifikatsiooni all käsitleb hankija tootja poolset tooteinfot pakutava asja osas.
   6. Pakkumuses peab olema ära toodud vähemalt kõikide asjade nimetused, mudelid ja tootja tootekoodid. Samuti tuleb pakkumuses ära märkida tarkvara tootja tootekood. Kõik asjad ja tarkvara peavad olema pakkumuse esitamise ajal tootja ametlikus avalikus toodete nimekirjas.
   7. Pakkuja kohustub minikonkursi käigus hankija soovil tooma testimiseks pakutud asja 14 kalendripäeva jooksul pärast hankija sellekohase taotluse esitamist.
4. Printeri tootja originaalkulutarvikut sisaldav täishooldusteenus
   1. Kõikidele ostetavatele asjadele saab hankija sellekohase soovi korral tellida printeri tootja originaalkulutarvikut sisaldava täishooldusteenuse paketi (edaspidi „täishooldusteenus“).
   2. Kõikidele renditavatele asjadele peab hankija tellima seadme tootja originaalkulutarvikut sisaldava täishooldusteenuse.
   3. Täishooldusteenuse maksumust arvestatakse prinditud ja kopeeritud lehekülgede arvu alusel.
   4. Täishooldusteenus hõlmab endas asjade tehnilist ja korralist hooldust ja remonti ning kõiki originaalkulutarvikuid (tooner/tint, rullikud, trumlid, ahi, tahmakogur jne. Välja arvatud paber ja klambrid). Tehniline hooldus tähendab vastavalt asjade tehnilise dokumentatsiooni nõuetele ja tootja poolt kehtestatud ekspluatatsiooninormidele teostatavaid profülaktilisi töid, kulumaterjalide tarnimist ning asjade puhastust. Korralise hoolduse eesmärk on ennetada asjade võimalikke rikkeid. Remont tähendab asja(de)l ilmnenud defektide kõrvaldamist ja defektseks muutunud osade asendamist uutega.
   5. Täishooldusteenuse raames peab pakkuja teostama tarvikute monitooringut/kaughaldust (juhul, kui hankija on seda soovinud minikonkursil), varustama printereid vastava printeri tootja originaalkulutarvikutega ja tootja garantii raames originaalvaruosadega ja -kulutarvikuga, sh kõikide hooldussõlmedega (ahjusõlmed, paberkandja söötmise rullid, dokumendisöötja jms). Täishooldusteenuse lehekülje hinnas on kaetud tootja originaalkulutarvikute (tooner, hooldussõlmed jms), originaalvaruosade, teeninduse, remondi- ja kulutarvikute kohaletoimetamise (asja asukohta) ja paigaldamise ning kulumaterjalide (näiteks tühjad toonerikassetid) äraveo (asja asukohast) ja utiliseerimise maksumus, v.a koopiapaber, klammerdaja klambrid ja elektrienergia maksumus. Lisaks sisaldab teenuse hind koolitust Eesti Vabariigi piires. Lisatarkvara, mis peab olema printerile seadistatud korrektse täishooldusteenuse osutamiseks, peab olema hankija poolt heakskiidetud.
   6. Printeri tõrgeteta töö tagamine on täishooldusteenuse raames pakkuja vastutada. Täishooldusteenuse raames tuleb uus originaalkulutarvik tarnida printeri täpsesse asukohta koos saatelehega, millel on viidatud konkreetsele printerile, sellise ajavaruga, et printeri töö ei katkeks. Tühjeneva toonerikasseti ja ressurssi minetava hooldussõlme info peab pakkuja saama enda poolt hankija juurde paigaldatud monitoorimissüsteemist.
   7. Täishooldusteenuse korral teostatakse kõik hooldus- ja remonditööd pakkuja või tema volitatud esindaja poolt asja asukohas hankija juures. Kui asja töökorda saamine ei ole hankija asukohas võimalik, tagatakse pakkuja poolt samaväärne asendusprinter ilma täiendava kulu tekketa hankijale.
   8. Täishooldusteenuse kogukasutus on fikseeritud minikonkursi tingimustes.
   9. Hankija vastava soovi korral on pakkuja kohustatud kleebisega märgistama täishooldusteenuses hõlmatud printerid. Kleebiselt peab olema välja loetav, et antud printer on täishooldusteenuse all, rendi lõpu kuupäev või ostu puhul täishooldusteenuse lõpu kuupäev ja ka kontaktandmed, kelle poole antud printeri probleemidega pöörduda. Info võib olla eraldi kleebistel.
   10. Kui pakkuja ei ole teostanud oma initsiatiivil täishooldusteenuse raames printeri hooldust, on hankijal õigus kutsuda pakkuja hooldama printerit selle eest eraldi tasu maksmata. Pakkuja on kohustatud teostama hoolduse vähemalt 10 kalendripäeva jooksul hankija vastava kutse saamisest.
5. Printerite monitooring
   1. Printerite monitooring ja tugiteenus rakendub ainult sellisel juhul, kui hankija võtab printeri rendile või valib printeri ostu koos täishooldusteenusega.
   2. Pakkuja kasutab hankija juurde paigaldatavat printerite monitoorimissüsteemi, mis võimaldab nende monitoorimist kaughalduse teel, sh tarvikute ja tehniliste rikete monitoorimist.
   3. Hankija võimaldab edastada monitooringukeskusesse vähemalt järgmised andmed: printeri kirjeldus ja mudel, kõikide tarvikute staatus, seerianumber, printimis- ja koopianäidud, asukoht, veakoodid.
   4. Keelatud on edastada või pakkuja poolselt töödelda isikuandmeid ning kasutajaandmeid.
   5. Pakkuja teostab printerite 24/7 monitooringut täishooldusteenuse tõrgeteta toimimise eesmärgil. Monitoorimissüsteemi tööaeg on 24/7. Täishooldusteenuse osutamise aeg on 8:00-18:00 tööpäeviti, seejuures riketele ja teadetele reageerimine 2 tunni jooksul alates teate saabumisest hankija esindajalt või monitoorimissüsteemilt.
   6. Printeri töövõime taastamine või asendusprinteri paigaldus peab toimuma hiljemalt rikkele järgneval tööpäeval.
   7. Pakkuja kohustub tarnima kõik vajaminevad tootja originaalkulutarvikud (tooner, trummel, ahi jm kasutaja poolt vahetatavad tarvikud, va paber ja klambrid) selliselt, et printeri töövõime ei katkeks kulutarviku ressursi lõppemise tõttu.
   8. Hankija ei vastuta kulutarvikute monitoorimise eest ja ei ole kohustatud vajaminevate kulutarvikute tellimusi esitama. Asja vajalike kulutarvikute jmt olemasolu ja asja töökorrasolek hankija asukohas peab olema tagatud pakkuja poolt.
   9. Tarkvarauuendused ja vajalikud asutusesisesed seadistused teeb hankija. Kui pakkuja ei võimalda hankijal tarkvara uuenduste tegemist, siis on ta kohustatud hankija soovil need ise tegema, ilma lisatasu küsimata.
   10. Pakkuja võib volitada printereid hooldama kolmandaid isikuid. Vastavate isikute andmed märgitakse hankelepingusse.
   11. Lokaalprinterite monitoorimiseks võimaldab hankija paigaldada arvutitesse pakkuja poolt soovitud lisatarkvara, mis on eelnevalt hankija poolt heakskiidetud.
6. Printeri kohaletoomise ja üleandmise tingimused  
   Juhul, kui minikonkursi tingimustes ei ole toodud teistsuguseid nõudeid kohaldub printeri kohaletoomisele ja üleandmisele hankelepingu üldtingimuste p 5.

1. Ümbertöötlemine   
   Juhul, kui minikonkursi tingimustes ei ole toodud teistsuguseid nõudeid kohaldub hankelepingu üldtingimuste p 6.
2. Kasutusrent ja asjade tagastamine   
   Juhul, kui minikonkursi tingimustes ei ole toodud teistsuguseid nõudeid kohaldub hankelepingu üldtingimuste p 9.
3. Garantii  
   Juhul, kui minikonkursi tingimustes ei ole toodud teistsuguseid nõudeid kohaldub hankelepingu üldtingimuste p 17.